U-I-264/08
Natisni
Opravilna št.:
U-I-264/08
Datum odločitve:
13. 11. 2008
ECLI:
ECLI:SI:USRS:2008:U.I.264.08
Akt:
Zakon o preprečevanju omejevanja konkurence (Uradni list RS, št. 36/08) (ZPOmK), 27., 28., 29., 30., 31., 32., 33., 34., 35. in 36. čl.
Izrek:
Pobuda za začetek postopka za oceno ustavnosti 27., 28., 29., 30., 31., 32., 33., 34., 35. in 36. člena Zakona o preprečevanju omejevanja konkurence (Uradni list RS, št. 36/08) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Poslovni sistem Mercator, d. d., Ljubljana in drugi
Datum vloge:
29. 10. 2008
Vrsta odločitve:
sklep
Vrsta rešitve:
zavrženje
Dokument:
US28391
Dokument v PDF obliki:
U-I-264-08.pdf
82 KB
Prenesite datoteko
U-I-264/08-4
13. 11. 2008
SKLEP
Ustavno sodišče je v postopku za preizkus pobude družbe Poslovni sistem Mercator, d. d., Ljubljana, in Žige Debeljaka, Mateje Jesenek, Andreja Plankarja in Katje Mihelič, Ljubljana, Jožeta Sadarja, Ivančna gorica, in Manje Stržinar, Vrhnika, ki jih zastopajo Miro Senica in drugi, odvetniki v Ljubljani, na seji 13. novembra 2008
sklenilo:
Pobuda za začetek postopka za oceno ustavnosti 27., 28., 29., 30., 31., 32., 33., 34., 35. in 36. člena Zakona o preprečevanju omejevanja konkurence (Uradni list RS, št. 36/08) se zavrže.
Obrazložitev
1. Pobudniki izpodbijajo v izreku tega sklepa navedeni akt. Zatrjujejo, da je v neskladju s členi 2, 14, 22, 23, 25, 29, 33, 35, 36, 37 in 38 Ustave. Pravni interes prvega pobudnika naj bi izhajal iz treh sklepov o preiskavi, ki jih je na podlagi 28. člena Zakona o preprečevanju omejevanja konkurence (v nadaljevanju ZPOmK-1) izdal Urad Republike Slovenije za varstvo konkurence (v nadaljevanju Urad). Urad naj bi preiskavo na podlagi navedenih sklepov že opravil. Pravni položaj prvega pobudnika naj bi bil v prihodnosti verjetno prizadet tudi z uporabo protipravno pridobljenih dokazov. Drugi pobudniki utemeljujejo svoj pravni interes za vložitev pobude z navedbo, da naj bi Urad v postopkih preiskave preiskoval njihove pisarne in se seznanil z njihovimi zasebnimi pisanji. Pobudniki predlagajo, naj Ustavno sodišče začasno zadrži izvrševanje ZPOmK-1 in prednostno obravnava pobudo.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijani predpis ne učinkuje neposredno. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07 in OdlUS XVI, 82). Iz razlogov, navedenih v citiranem sklepu, pobudniki še ne izkazujejo pravnega interesa za oceno ustavnosti izpodbijanih zakonskih določb. Zato je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik